Euroopa Liidu Teataja L 226 , 27/08/1999 Lk 0023 - 0025



Komisjoni otsus, 20. juuli 1999, ühinemiseelsetele põllumajanduse ja maaelu arendamise meetmetele ühenduse rahalise toetuse eraldiste soovitusliku jaotamise kohta (teatavaks tehtud numbri K(1999) 2431 all) (1999/595/EÜ) EUROOPA ÜHENDUSTE KOMISJON, võttes arvesse Euroopa Ühenduse asutamislepingut, võttes arvesse nõukogu 21. juuni 1999. aasta määrust (EÜ) nr 1268/1999 ühenduse toetuse kohta ühinemiseelsetele meetmetele põllumajanduse ja maaelu arendamiseks Kesk- ja Ida-Euroopa kandidaatriikides ühinemiseelsel perioodil, [1] eriti selle artiklit 11 ning arvestades, et: (1) Berliini 24. ja 25. märtsi 1999. aasta istungil Euroopa Ülemkogu poolt kokku lepitud ja 6. mai 1999. aasta institutsioonidevahelisele kokkuleppele (eelarvedistsipliini ja eelarvemenetluse parandamise kohta) lisatud 2000.–2006. aasta finantsperspektiivis on kindlaks määratud kolme ühinemiseelse meetme ülemmäär; nimetatud määruses näidatud summa on 520 miljoni euro suurune iga-aastane püsivsumma vastavalt 1999. aasta hindadele; ühenduse rahaeraldised on siiski piiratud eelarvepädevate institutsioonide poolt vastuvõetud assigneeringutega; (2) komisjon teatab kõikidele taotlejariikidele oma otsusest, mis käsitleb nendele riikidele saadaolevatest vahenditest tehtavate eraldiste suunavat jaotust; (3) kõnealuse määruse artikli 7 lõikes 3 sätestatakse, et rahaeraldised peavad põhinema põllumajandusega tegeleval rahvastikuosal, põllumajandusmaal, sisemajanduse kogutoodangul inimese kohta ostujõu pariteedi järgi ning konkreetsel territoriaalsel olukorral; (4) taotlejariigid peavad koostama nimetatud määruse artikli 4 lõikes 1 osutatud kava ning esitama selle komisjonile; nimetatud kava koostamine eeldab komisjoni poolt eraldatud rahasumma suuruse teadmist; (5) tuleks märkida et ühenduse abi andmine ühinemiseelse põllumajanduse rahastamisvahendi alusel sõltub sellest, kas taotlejariik järgib ühenduse ja abi saavate riikide vahel sätestatud finantsprotokollides kokkulepitud finantssätteid, ON VASTU VÕTNUD KÄESOLEVA OTSUSE: Artikkel 1 Määruse (EÜ) nr 1268/1999 kohane iga-aastane ühenduse rahalise abi maksimaalse summa suunav jaotus abi saavate riikide kaupa määratakse kindlaks kooskõlas käesoleva otsuse lisaga. Summad on väljendatud 1999. aasta püsivhindadena. Eraldus tuleks kindlaks määrata ajavahemikuks 2000–2006. See eraldus vaadatakse vajaduse korral uuesti läbi määruse (EÜ) nr 1268/1999 artikli 15 kohaselt. Rahastamist kohandatakse vajaduse korral eelarvepädevate institutsioonide poolt vastuvõetud assigneeringute alusel. Artikkel 2 Käesolev otsus on adresseeritud liikmesriikidele. Brüssel, 20. juuli 1999 Komisjoni nimel komisjoni liige Franz Fischler [1] EÜT L 161, 26.6.1999, lk 87. -------------------------------------------------- LISA Ühenduse rahalise toetuse iga-aastaste maksimaalsete summade soovituslik jaotus abi saavate riikide kaupa eurodes vastavalt 1999. aasta hindadele Abisaaja riik | Aastaeraldis eurodes (1999. aasta hinnad) | Bulgaaria | 52124000 | Tšehhi Vabariik | 22063000 | Eesti | 12137000 | Ungari | 38054000 | Leedu | 29829000 | Läti | 21848000 | Poola | 168683000 | Rumeenia | 150636000 | Sloveenia | 6337000 | Slovakkia | 18289000 | Kokku | 520000000 | --------------------------------------------------